Универзитет Црне Горе
Филолошки факултет у Никшићу
Студијски програм за српски језик и јужнословенске књижевности

Именице субјективне оцјене
 (Семинарски рад из предмета Савремени српски језик 4 – Творба ријечи)

Ментор:
Проф. др Драга Бојовић

 Кандидати:
 Јелена Шаковић 2/18,
 Маријана Ћукић 22/18

 У Подгорици, март 2020. г.

 У науци коју зовемо творбом ријечи, можемо говорити о многобројним начинима добијања моционе ријечи и њеним значењима. Када говоримо о суфиксацији поред суфикса за грађење ријечи које означавају вршиоца радње, занимање, етнички или неку др. припадност, мјесто, радњу и сл. можемо издвојити и одређени број суфикса којима се у процесу суфиксације граде деминутиви (и хипокористице) и аугментативи и пејоративи. Именице добијене деминутивним (и хипокористичним) односно аугментативним и пејоративним суфиксом, називамо именицама субјективне оцјене.

 Треба нагласити да у овом случају ,,...суфикси, дакле, не преводе друге врсте речи у именице, они само уносе у значење мотивне именице извесну измену значеља, најчешће према говорниковој оцени.“[[1]](#footnote-1) Да бисмо ово илустровали, наводимо сљедеће примјере: кућица ( са значењем мала кућа), кућерина (са значењем велика кућа), бабетина (са пејоративним значењем) и унучић ( са значењем мали, али и драги унук).
 Деминутиви (са хипокористицима) су именице са значењем умањеног појма који означава мотивна именица. Деминутивни (и хипокористични) суфикси су:
-ић: цвјетић, листић, папирић, зечић, псић итд.;
-чић: синчић, мачић, каменчић, прстенчић итд.;
-ица: пандица, чутурица, ножица, ручица итд.;
-чица: стварчица, краљичица, звјерчица итд.;
-(а)ц: креветац, хлебац, малац итд.;
-(а)к: ђаволак, облачак итд.;
-це: писамце, дрвце, звонце итд.;
-енце: пићенце, дјетенце, јагњенце итд.;
-че: слонче, момче, маче, дјевојче итд.
 Аугментативи (са пејоративима) су именице са значењем увећаног појма који означава мотивна именица и некада она која има погрдно значење. Аугментативни (и пејоративни) суфикси су:
-ина: гласина, коњина, људина итд.;
-чина: лажовчина, момчина, крокодилчина итд.;
-етина: бабетина, женетина, краветина итд.;
-ура: дјевојчура, сељанчура, гадура итд.;
-урда: главурда, носурда итд.;
,,Постоји још неколико аугментативно-пејоративних суфикса који се употребљавају само за по једну или двије именице, нпр. бара – баруштина, кућа – кућерина, трава – травуљина, човјек – људескара ...“.[[2]](#footnote-2)

 Важно је још напоменути да усљед творбе ријечи може доћи до гласовних алтернација. На примјеру именице нога извешћемо неколико различитих моционих именица у којима је присутна алтернација к, г, х : ч, ж ,ш:
-испред -ина: ног- + -ина – ножина
-испред -етина: ног- + -етина – ножетина
-испред -урина: ног- + -урина – ножурина
-испред -ица: ног- + -ица – ножица .

 У овом кратком прегледу, покушале смо да представимо неопходна знања о именицама субјективне оцјене, суфиксе којима се граде, али и алтернацију до које најчешће долази – палатализацију. Вјерујемо да ће се ширењем нашег рјечника, повећати и број оваквих облика. Сматрамо ову групу веома продуктивном на основу чињенице да се од скоро сваке именице може изградити макар један од ових облика.

Литература:

Пипер-Клајн, Нормативна граматика српског језика, Матица српска, Нови Сад, 2015.
Станојчић-Поповић, Граматика српског језика, уџбеник за 1, 2, 3. и 4. разред средње школе, Завод за уџбенике и наставна средства Београд, 1992.

1. Станојчић-Поповић, Граматика српског језика (уџбеник за 1, 2, 3. и 4. разред средње школе), Завод за уџбенике и наставна средства Београд, 1992. г., 138. стр. [↑](#footnote-ref-1)
2. Пипер-Клајн, Нормативна граматика српског језика, Матица српска, 2015. г., 233.стр. [↑](#footnote-ref-2)